বিধানসভা নির্বাচনে রাজ্যের সমবায় সংগঠনকে কাজে লাগাতে চায় তৃণমূল। সাড়ে ছ’হাজার সমবায় সংস্থার সঙ্গে জড়িয়ে থাকা প্রায় ১০ লক্ষ মানুষের কথা মাথায় রেখে এই কর্মসূচি সাজানো হয়েছে। সম্মেলনের
মোড়কে আগামী ছ’মাসে প্রায় সব জেলায় সমবায়গুলিকে দলের প্রচারে নামাতে চাইছেন তৃণমূল নেতৃত্ব।
রাজ্যে সমবায় সংগঠনে জোর দিতে দলের ‘সমবায় সেল’ তৈরি করেছে শাসকদল। এই কমিটির মাথায় রয়েছেন সমবায় আন্দোলনের সঙ্গে যুক্ত পূর্ব মেদিনীপুরের দলীয় বিধায়ক সমরেশ দাস। সাংসদ শুভেন্দু
অধিকারীর তত্ত্বাবধানে পরিচালিত সেলের সম্পাদক করা হয়েছে তৃণমূল নেতা আশিস চক্রবর্তীকে। তাঁরাই ভোটের মুখে গ্রামবাংলায় সরকারের বিভিন্ন কর্মসূচি প্রচারে করতে জেলায় জেলায় এই সম্মেলনের
পরিকল্পনা করেছেন। গত সপ্তাহেই দুই মেদিনীপুরের সমবায়ের সঙ্গে যুক্ত সদস্য ও পরিচালকদের নিয়ে প্রথম সম্মেলন অনুষ্ঠিত হয়েছে মেদিনীপুর শহরে।
রাজ্যের সমবায়গুলির উপর কেন বাড়তি গুরুত্ব, সে সম্পর্কে আশিস বলেন, ‘‘সমবায় সমিতিতে সব ধরনের মানুষই থাকেন। বিভিন্ন পেশার সঙ্গে যুক্ত মানুষের জন্য আলাদাভাবে এই সমিতির উন্নয়নে মমতা
বন্দ্যোপাধ্যায়ের সরকার বিশেষ গুরুত্ব দিয়েছেন। সরকারের তরফে তাঁদের জন্য সহায়ক পরিকল্পনাও গ্রহণ করা হয়েছে। আমরা চাই, তাঁরাও সরকারের পাশে থাকুন। এই অংশের মানুষের জন্য পরিকল্পনা গ্রহণ ও
তা রূপায়ণে ইতিবাচক প্রশাসনিক দৃষ্টিভঙ্গি দরকার। ক্ষমতায় আসার পরে তৃণমূল সরকার তা করে দেখিয়েছে।’’
দলের ‘সমবায় সেল’ সামগ্রিকভাবে সমিতিগুলির শক্তি বিশ্লেষণ করেই এগোচ্ছে। শহরাঞ্চলে কারিগরি, শ্রম ও আবাসন সমবায় রয়েছে। গ্রামাঞ্চলে রয়েছে মত্স্য, তন্তুবায় ও কৃষি সমবায়। সমিতিরগুলির মাধ্যমেই
সহজ শর্তে ছোট ঋণ বণ্টন করা হয় এই সব জীবিকার সঙ্গে যুক্ত মানুষের মধ্যে। সেই সূত্রেই সরকারি পরিকল্পনার সুবিধা পাইয়ে দেওয়ার বিনিময়ে সমবায়ের সঙ্গে যুক্তদের কাছে টানার পরিকল্পনা তৃণমূলের।
দুই মেদিনীপুর, বাঁকুড়া ও পুরুলিয়ায় এইরকম বেশ কিছু সমবায় সমিতি রয়েছে শুধু আদিবাসীদের জন্য। সেই সমবায় সমিতিগুলিতে এখনও তেমন প্রভাব নেই তৃণমূলের। সম্প্রতি ওই সমিতিগুলির নির্বাচনে
বামেরাই জিতেছে। শাসকদলের শাখা সংগঠন ‘সমবায় সেল’ সেই বিষয়টিও গুরুত্ব দিয়ে দেখছে।